**SKUP-diplom til Synnøve Bakke, Kjersti Knudssøn og Alexander Vollevik Larsen, NRK Brennpunkt, for «Kvalitetssikring etter alle Statens regler».**

Men virker det? Og hvem kontrollerer kontrollørene? Dette var de grunnleggende spørsmålene journalistene stilte seg da de fikk kjennskap til Statens kvalitetssikringsordning under produksjonen av tv-programmet om ubåten på Fedje.

Finansdepartementets ordning for kvalitetssikring har som hensikt å sikre at store statlige investeringer over 500 millioner kroner, prosjekteres med gode løsninger og med et fornuftig kostnadsnivå. En ordning som omtales som nødvendig, men som samtidig oppfattes som tungvint og tidkrevende.

Gjennom et stort antall innsynsbegjæringer og en grundig gjennomgang av 270 KS-rapporter og 62 konseptvalgutredninger, viser journalistene at et lite utvalg byråkrater i Finansdepartementet, sammen med noen få konsulentselskap, styrer alle store statlige investeringer i Norge. Deres arbeid ligger til grunn når politikerne gjør vedtak.
I et lite miljø tjener konsulentselskapene gode penger på roller på begge sider av bordet, både som kvalitetssikrere og med utarbeidelse av rapportene som kvalitetssikringen baserer seg på.

Et forskningsmiljø ved NTNU har siden 2002 drevet følgeforskning på kvalitetssikringsordningen med statlig finansiering. Journalistene har avdekket at de oppsiktsvekkende gode resultatene forskerne får internasjonal anerkjennelse for i 2013, ikke forteller den hele og fulle sannhet. Et imponerende dokumentasjonsarbeid, samt etterprøving av forskernes egen metodikk, viser at innhenting av tall fra alle prosjektene i perioden, gir et mer moderat resultat.

Saken har i etterkant fått politiske konsekvenser. Statssekretær Jon Gunnar Pedersen har varslet og statsråd Ketil Solvik Olsen har bekreftet at det jobbes med en forenkling av kvalitetssikringsordningen. 13 veiprosjekter er allerede tatt ut og skal få forenklet utreding.

Juryen vil spesielt vektlegge journalistenes nøyaktige og utholdende arbeid. Et stort kildemateriale er samlet inn, systematisert og analysert. Beregninger og metoder er veid opp mot hverandre. Brikke for brikke har de satt sammen et komplisert puslespill innenfor et tema få vet mye om.

 Juryen har også latt seg imponere av journalistenes fortellergrep og evne til å gi publikum en svært god pedagogisk formidling av hvordan kvalitetssikring foregår i praksis.

**Juryen gratulerer Synnøve Bakke, Kjersti Knudssøn og Alexander Vollevik Larsen med SKUP-diplom for 2014.**